Teaterissa (15.10.1878)
Teaterissa näyteltiin viime perjantaina ja sunnuntaina jotenkin kosolta kokoontuneelle katsojajoukolle huvinäytelmä: ”Maantien varrella”, C. Edv. Törmäsen kirjoittama C. Hoftrup’in mukaan. Tarpeetonta lienee sen juonta tässä ruveta kertomaan, kun kappale on äskettäin painosta ilmestynyt ja kirjakaupoissa myytävänä. Mukaileminen on selvällä ja sujuvalla kielellä tehty ja kappaleen juoni taitavasti sovellutettu. Näytelmällä ei tosin ole syvempää dramallisuutta, mutta luonteitten luonnonmukaista kuvausta ei se sentään kokonaan puutu. Semminkin on se laita ”Risto-sihteerin” osan suhteen, tuon kurjan karanneen vangin, joka ikäänkuin hoiperrellen pimeyden ja valkeuden vaiheella vaikeroitsee kohtalon sallimusta – jonka syyksi tavallisesti pahantekijät rikoksensa panevat – ”kun hänen täytyy varastaa, voidakseen olla varastamatta”. Tämän osan toimitti herra Leino kaikin puolin oikein oivallisesti ja katsojain mieliksi. Iloista on nähdä, millä vakaisuudella herra Leino on taidettansa harjoittanut, koettanut siinä edistyä ja onkin jo edistynyt. Muista vanhemmista jäsenistä näyttelijäkunnasta ei liene tarve muuta mainita, kuin että herra Wilho nimismies-tomppelina, kuten ennen muinakin näytelmän henkilöinä, oli mestarillinen, että rouva Lundahl, neiti Stenberg, herrat Böök ja Tervo toimittivat tehtävänsä tunnetulla taidolla. Nuoremmatkin, äsken alkaneet suorittivat osansa hyvin ja aikaan saivat katsojissa iloista toivoa heidän tulevaisuudestansa taiteensa tiellä. Neiti Rosendahl oli savotar ”Sievänä” tosiaan sievä ja miellyttävä. – Mikä näytännön teki onnistuneeksi ja hupaiseksi, oli yhteensopivaisuus ja -sointuisuus näyttelijäkunnan toiminnassa, josta yleisön tyytyväisyys ilmoittihen runsailla ja vilkkailla käsien taputuksilla.

Lähde: Päijänne 15.10.1878.

Asiatekstit
Minna Canth
Päijänne
1878